夜飲歸戲作
作者：趙孟堅
朝代：宋

paragraphs: 夜雪合三更，崑崙兵密渡。
常時喜慨談，此夕若親覩。
杯行數已長，談辯氣掀舉。
微酣上籃輿，迢迢向歸路。
出門林盡白，飛雪正零舞。
苦寒嗟僕夫，鼈跛良窘步。
北風惡打頭，滅燭失四顧。
平生功名心，每作艱危慮。
小試應危機，却輿自行去。
脚力幸未衰，乘之酒力怒。
踏雪如踏雲，了不見辛苦。
尚奚畏泥塗，寧卹雙靴汙。
僕失莫余追，瞥若肘生羽。
鶱騰甫登橋，健翎已逾兔。
還歸坐中堂，長嘯默不語。
絲鬢且勿生，未謂余不武。
夜雪向桑乾，立勳期晚暮。
凜凜金石心，捐軀事明主。